M. Kotian, poslanec: (2002-02-06):
I. Presperín, podpredseda NR SR: Áno. Pán poslanec Oberhauser v súlade s rokovacím poriadkom dal požiadavku na svoje predĺženie. Bolo jasne povedané, že tak musí urobiť každý poslanec, ktorý chce o toto požiadať. Pán Oberhauser nie je teraz v rokovacej sále, tak neviem, o čom by som mal dať hlasovať. Ale nasleduje pani poslankyňa Malíková do rozpravy. Nech sa páči. A. Malíková, poslankyňa: Ďakujem pekne. Vážení páni poslanci, kolegovia, pretože mám veľmi máličko času, začnem netradične. Žiadam Národnú radu, aby v zmysle príslušného paragrafu rokovacieho poriadku hlasovala o tom, aby som mohla svoje vystúpenie dokončiť, keďže mám závažné informácie, ktoré sa týkajú ohrozenia zvrchovanosti a bezpečnosti nášho štátu. Prosím vás, aby ste hlasovali. I. Presperín, podpredseda NR SR: Páni poslanci, najskôr sa pýtam, či je všeobecný súhlas. A. Malíková, poslankyňa: Nie, ešte mám 46 sekúnd. Musíte hlasovať. To nie je procedurálny, to je súčasť môjho vystúpenia. Veď viete, že mám 46 sekúnd. I. Presperín, podpredseda NR SR: Áno, prosím, pani poslankyňa, keby ste mi teraz dali slovo. Páni poslanci, pýtam sa, či je všeobecný súhlas bez hlasovania. (Reakcie z pléna.) Nie je všeobecný súhlas. Prosím, keby sme sa neprekrikovali. Žiadam, páni poslanci, aby ste prišli do rokovacej sály. Žiadam vás, aby ste prišli do rokovacej sály na hlasovanie o procedurálnom návrhu pani poslankyne Malíkovej. Prosím, pokiaľ budeme môcť hlasovať a bude tu aj pán Oberhauser, pán poslanec Kotian, dám hlasovať logicky aj o tomto návrhu. Prosím, aby ste prišli do rokovacej sály a dostavili sa na hlasovanie, páni poslanci. Páni poslanci, budeme hlasovať o návrhu, aby bolo umožnené pani poslankyni Malíkovej predniesť svoj príspevok v rozprave v plnom rozsahu. Prosím, pán poslanec Kandráč. P. Kandráč, poslanec: Pani poslankyňa povedala, že má dôležité informácie. I. Presperín, podpredseda NR SR: Ale budú v rámci rozpravy, v rámci jej vystúpenia, takže najprv ho musíme schváliť. Prosím, aby ste prišli do rokovacej sály, budeme hlasovať o požiadavke pani poslankyne Malíkovej. Prosím, páni poslanci, hlasujte o požiadavke pani poslankyne Malíkovej. Hlasujte, prosím. Hlasujte. Prítomných je 48 poslancov. Konštatujem, že to nie je dostatočný počet poslancov, aby sme mohli hlasovať. Pani poslankyňa, budeme hlasovať o vašej požiadavke, keď bude dostatočný počet poslancov, ako aj o požiadavke pána poslanca Oberhausera. Máte ešte, samozrejme, zvyšný čas, 46 sekúnd máte ešte na vyčerpanie vystúpenia. Prosím. A. Malíková, poslankyňa: Ďakujem za „veľkorysosť a zodpovednosť“ tejto ctenej snemovni. Chcela by som však celkom vážne povedať všetkým vám, kolegovia, ktorí ste mi neumožnili vystúpiť, v úvode som povedala, že mám závažné informácie, ktoré sa týkajú ohrozenia bezpečnosti a zvrchovanosti tohto štátu. Štátu, v ktorom žijete aj vy. Je zdokumentované a ostane to v archívoch Národnej rady, ako ste hlasovali. A celkom vážne niektorým hovorím, že raz môžete za to stáť aj pred súdom. Ďakujem pekne. I. Presperín, podpredseda NR SR: Ďakujem, pani poslankyňa. Ďalej v rozprave vystúpi pán poslanec Húska. Ešte predtým, pardon, je jedna faktická poznámka poslanca Štefana Rusnáka, jediná, končím možnosť prihlásiť sa s požiadavkami do faktických poznámok. Prosím. Mikrofón.